El cinema Tívoli viu el Nadal amb la nova aventura de Spider-man
2025-07-24

El cinema Tívoli de Burjassot avança cap als últim dies del 2021 i, com era d’esperar, s’ha guardat el plat estrela del menú cinematogràfic de la temporada per a celebrar el Nadal amb tots els ciutadans i ciutadanes amants del cinema, especialment amb els amant de Marvel i el seu fantàstic univers. Així, el dia de Nadal, l’home aranya més famós de tots els temps grimparà sigil·lós per la façana del Tívoli fins a colar-se en la pantalla gran amb la seua última aventura, Spiderman: No way home, súper producció molt esperada que es projectarà a Burjassot fins al 28 de desembre.

En aquest nou lliurament, basada en el còmic de culte de Marvel de Stan Lee i Steve Dikito, dirigida per Jon Watts i protagonitzada per tercera vegada consecutiva per Tom Holland, juntament amb Zendaya i Benedict Cumberbatch, es produeix un fet inèdit. I és que , per primera vegada en la història cinematogràfica de Spider-man, l’heroi, veí i amic és desemmascarat i, per tant, ja no és capaç de separar la seua vida normal dels enormes riscos que comporta ser un súper heroi. Llavors, quan demana ajuda al Doctor Strange, els riscos passen a ser encara més perillosos, obligant-lo a descobrir el que realment significa ser ell mateix, ser Spider-man. L’esperada pel·lícula tindrà les seues projeccions al cinema Tívoli, el 25 de desembre a les 18.30 h; el diumenge 26, a les 16.30 h i a les 19.30 h i el dilluns 27 i el dimarts 28 de desembre, a les 18.30 h tots dos dies.

Amb els primers compassos del 2022, la programació de cinema del Tívoli rebrà l’Any Nou amb la segona part de la reeixida Canta (de l’1 al 4 de gener), amb l’espanyola El lodo (1 i 2 de gener), amb Matrix Resurrection (del 7 al 9 de gener) i amb la comèdia familiar, espanyola també, Mamá o Papá (del 7 al 9 de gener).

A través de www.cinetivoli.es, es poden consultar els horaris de totes les passades de les pel·lícules, així com adquirir les entrades telemàticament, a un preu únic de 4 euros. També es poden adquirir les entrades en taquilla des d’aproximadament 45 minuts abans de l’inici de la projecció. El protocol COVID-19 actual al cinema Tívoli obliga a l’ús de la mascareta durant tota la pel·lícula, a excepció de quan s’estiga consumint menjar o beguda.